LT Europos Sąjungos oficialusis leidinys C 308/28

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 308/10)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„SLOVENSKÝ OŠTIEPOK“

EB Nr.: SK/PGI/005/0549/30.03.2006

SKVN ( ) SGN ( X )

Šioje santraukoje informavimo tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Úrad priemyselného vlastníctva Slovenskej republiky Adresas: Jána Švermu 43, SK-974 04 Banská Bystrica Telefonas: (421-48) 430 02 53 Faksas: (421-48) 430 04 03 El. paštas: joravcova@indprop.gov.sk

2. Grupė:

Pavadinimas: Slovenský mliekarenský zväz Adresas: Záhradnícka 21, SK-811 07 Bratislava Telefonas: (421-2) 554 109 45 Faksas: (421-2) 554 109 45 El. paštas: plankova@smz.sk Sudėtis: Gamintojas ir (arba) perdirbėjas ( X ) Kiti ( )

3. Produkto rūšis:

1.3 klasė: Sūriai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Slovenský oštiepok“

4.2. Apibūdinimas: „Slovenský oštiepok“ yra pusriebis pusiau kietas sūris, kuris gali būti lydytas karštame vandenyje ir nelydytas karštame vandenyje, taip pat rūkytas arba nerūkytas. Pagrindinė žaliavinė medžiaga, naudojama „Slovenský oštiepok“ gaminti, yra avies pienas, avies ir karvės pieno mišinys arba karvės pienas. „Slovenský oštiepok“ yra gaminamas tiesiogiai mažuose avių ūkiuose kalnuotose vietovėse (salaš), kur naudojamas tradicinis gamybos ūkyje būdas, arba pieninėse, kur naudojamas pramoninis gamybos būdas.

„Slovenský oštiepok“ sūriui būdinga ypatinga forma, primenanti dekoruotą didelį kiaušinį, kankorėžį arba elipsoidą.

Savybės

Spalva: išrūkyto sūrio paviršius yra aukso rudumo spalvos, sūrio vidus yra nuo baltos iki sviesto geltonumo spalvos.

Konsistencija: vientisas, kietas, truputį trapus, perpjovus pastebimi maži įtrūkimai ir ertmės.

Aromatas ir skonis: aštrus, malonus išskirtinis sūrio skonis, švelniai pikantiškas, pereinantis į rūgštų, saikingai sūrus, su tipišku dūmo aromatu, išgautu rūkant; neturi būti pernelyg rūgštus, neturėtų būti juntamas rūgimo skonis, riebalai, neturėtų būti glitus, apkartęs, dvokiantis, aštrus, pernelyg aromatingas, kartus ar turėti kitokį keistą skonį.

Sudėtis

Priklauso nuo naudojamos žaliavinės medžiagos ir gamybos būdo;

mažiausiai 48 % svorio sudaro sausoji medžiaga;

mažiausiai 38 % sausosios medžiagos svorio sudaro riebalai.

Mikrobiologiniai reikalavimai

„Slovenský oštiepok“ yra pusriebis pusiau kietas sūris, kuris gali būti lydytas karštame vandenyje arba nelydytas karštame vandenyje, taip pat rūkytas arba nerūkytas. Jis gaminamas naudojant natūralią kultūrą, kurią sudaro Lactococcus genties pieno rūgšties bakterijos, suteikiančios „Slovenský oštiepok“ jo savybes ir specifines ypatybes. Ši kultūra buvo išskirta iš žalio avies pieno ir avies pieno sūrio, pagaminto Slovakijos avių ūkiuose, vadinamuosiuose salaš.

4.3. Geografinė vietovė: Geografinę vietovę sudaro kalnuotoji Slovakijos Respublikos dalis, kurios vakarinę ribą žymi Baltųjų Karpatų, Považský Inovec, Tríbeč, Vtáčnik ir Štiavnica kalnų grandinės bei Krupina aukštumų vakariniai šlaitai.

Krupina ir Cerová aukštikalnių, Stolica kalnų, Slovakijos karstinių kalnų ir Volovec bei Slanec kalnų pietiniai šlaitai sudaro pietinę ribą.

Rytinę ribą sudaro Vihorlat kalnų, Popriečin, Beskidian Piedmont, Bukoviec kalnų grandinės šlaitai ir siena su Ukraina.

Šiaurinę ribą sudaro siena su Lenkija, Laborec, Ondava ir Ľubovňa aukštikalnių, Pieniny kalnų, Spiš Magura, Tatrų ir Skorušina kalnų, Sub-Beskydian aukštumų, Orava Beskids ir Kysuce Beskids grandinės šlaitai, siena su Čekijos Respublika, Turzovka aukštumų ir Javorníky bei Baltųjų Karpatų kalnų grandinės šlaitai, taip pat Skalicos sienos perėjimo punktas.

Paraiškoje nurodomas šalies pavadinimas, nes nustatyta geografinė vietovė apima daugiau kaip 80 % Slovakijos teritorijos, o jos bendras plotas yra 49 035 kvadratiniai kilometrai, taigi Slovakija yra viena iš mažiausių ES valstybių narių, o jos užimamas plotas yra panašus į kai kurių valstybių narių regionų plotą. „Slovenský oštiepok“ gamybos būdas yra vienodas visoje nustatytoje vietovėje, kurioje tokią pačią florą, pavyzdžiui, daugiausia raudonąjį eraičiną, nendrinį eraičiną, pievinę miglę ir gelsvąją visgę, ir klimato sąlygas turinčiose ganyklose auginamos tokios pačios avių veislės – būtent Wallachian, pagerintos Wallachian, Tsigai veislės ir karvių veislės, t. y. Slovakijos Simmental, Juodmargių, Žalmargių ir Pinzgau veislės. Taip užtikrinamas pagrindinio žaliavos ingrediento – avies ir karvės pieno – vienoda kokybė.

„Slovenský oštiepok“ gamyba istoriškai yra susijusi su šia vietove.

Rašytiniai šaltiniai ir senųjų bryndza sūrio gamintojų šeimų įrašai patvirtina, kad „Slovenský oštiepok“ buvo gaminamas jau 18 a. pradžioje.

Masinę pramoninę „Slovenský oštiepok“ sūrio gamybą naudojant karvės pieną pradėjo Galbavý šeima Detvoje 1921 m.

Iki šios dienos „Slovenský oštiepok“ sūriai gaminami tradiciniuose avių ūkiuose (salaš), taip pat ir kituose ūkiuose, o jų pagrindinė žaliava yra avies pienas arba avies ir karvės pieno mišinys.

Pramoninės gamybos būdai, naudojami pieninėse, kur išsaugoti gamybos principai, buvo išplėtoti 7-ajame ir 8-ajame dešimtmetyje, tuo pat metu kaip žaliava buvo pradėtas naudoti karvės pienas.

Ypatingą ir išskirtinę „Slovenský oštiepok“ kokybę rodo tai, kad pavadinimas „Slovenský oštiepok“ nuo 1967 m. lapkričio 22 d.„Lisabonos susitarimo dėl kilmės nuorodų ir jų tarptautinės registracijos apsaugos“ yra įtrauktas į tarptautinį Pasaulinės intelektinės nuosavybės organizacijos (PINO), esančios Ženevoje, registrą ir į šiuos dvišalius susitarimus: 1976 m. sausio 19 d. Šveicarijos Konfederacijos ir Čekoslovakijos Socialistinės Respublikos susitarimą dėl šaltinio nuorodų, kilmės nuorodų ir kitų geografinių pavadinimų apsaugos, 1987 m. gegužės 18 d. Čekoslovakijos Socialistinės Respublikos vyriausybės ir Portugalijos Respublikos vyriausybės susitarimą dėl kilmės vietos nuorodų, kilmės vietos duomenų ir kitų geografinių ir analogiškų nuorodų apsaugos bei 1981 m. sausio 20 d. Čekoslovakijos Socialistinės Respublikos ir Austrijos Respublikos susitarimą dėl žemės ūkio produktų ir pramonės gaminių kilmės vietos nuorodų, kilmės vietos duomenų ir kitų nuorodų apsaugos.

Tuo metu Slovakija priklausė Čekoslovakijai, kuri 1993 m. sausio 1 d. suskilo į dvi nepriklausomas valstybes: Čekijos Respubliką ir Slovakijos Respubliką.

Pirmiau minėtos aplinkybės rodo, kad tuo metu pavadinimas „Slovenský oštiepok“ buvo siejamas ne su šalimi, bet su tam tikra teritorija, kuri po istorinių 1993 m. sausio 1 d. įvykių tapo atskira šalimi. Be to, kadangi iki to laiko pavadinimas jau buvo naudojamas, registruotas, saugomas tarptautiniu ir nacionaliniu lygmeniu ir plačiai žinomas vartotojams, Slovakijos Respublika prašo užtikrinti „Slovenský oštiepok“ pavadinimo apsaugą taip pat ir Europos bendrijos lygmeniu.

Gamyba tęsiama, o gamtos sąlygos ir geografinė vietovė, kuri iš pat pradžių buvo nustatyta, nepasikeitė; suprantama, kad pavadinime dabar minimas savarankiškos šalies pavadinimas, tačiau gamybos sąlygos ir principai išliko tie patys.

4.4. Kilmės įrodymas: Avies ir karvės pienas, naudojamas „Slovenský oštiepok“ gaminti, yra gaunamas tik nustatytoje kalnuotoje vietovėje Slovakijos Respublikoje. Smulkūs gamintojai gauna avies ir karvės pieną iš savo auginamų gyvulių. Pieninės perka avies ir karvės pieną iš aplinkinių regionų.

Avies ir karvės pieno gamintojai ir pirkėjai yra registruojami ir kontroliuojami. Registracija būtina ne tik dėl įsipareigojimų pagal GHP (gera higienos praktika) ir RVASVT (rizikos veiksnių analizė ir svarbiųjų valdymo taškų nustatymas) sistemas, bet ir dėl kiekvieno gamintojo teisinių įsipareigojimų patvirtinti bet kokios žaliavinės medžiagos, naudojamos maisto produktams gaminti, kilmę.

„Slovenský oštiepok“ atsekamumas sudaro vieną iš pagrindinių RVASVT sistemos, kuri turi būti taikoma visuose gamybos vienetuose, principų.

Visi gamybos etapai vyksta nustatytoje vietovėje.

Produkto identifikavimą užtikrina ant pakuotės nurodytas gamintojo pavadinimas arba pateikta informacinė kortelė, kurią prie produkto privalo pritvirtinti gamintojai. Tai, kad gamintojo veikla vykdoma tiksliai nustatytoje geografinėje vietovėje, kurioje gali būti gaminamas „Slovenský oštiepok“, garantuoja, kad produktas kilęs iš nustatytos vietovės.

4.5. Gamybos būdas: „Slovenský oštiepok“ gamybos būdas nustatytoje vietovėje Slovakijos Respublikoje stulbinamai pakito nuo senųjų laikų, kai jis buvo gaminamas rankomis vadinamuosiuose salaš arba namuose, iki dabartinio gamybos būdo pramoninėse pieninėse. 7-ajame ir 8-ajame dešimtmetyje atliktų tyrimų rezultatai padėjo nustatyti gamybos principus ir užtikrino, kad laikomasi tradicinės kokybės.

„Slovenský oštiepok“ yra gaminamas iš avies pieno, gaunamo iš ganomų avių, būtent Wallachian, pagerintų Wallachian ir Tsigai veislių avių. Šios veislės auginamos ir ganomos kalnuotose vietovėse kalnų šlaituose nustatytos vietovės ribose.

Smulkūs gamintojai gauna karvės pieną melždami rankomis arba mechaniniu būdu ir apdoroja jį iškart po melžimo.

Ūkiuose, vadinamuosiuose salaš,„Slovenský oštiepok“ gamyba vyksta tokiais etapais:

pienas sutraukiamas;

gauta masė formuojama;

sūrio masė sūdoma;

sūris džiovinimas, rūkomas.

Pramoninė „Slovenský oštiepok“ gamyba vyksta tokiais etapais:

pienas pasterizuojamas;

įmaišomos kultūros;

pienas sutraukiamas;

sutraukto pieno masė tampoma, slegiama ir rūgštinama;

sūrio masė lydoma karštame vandenyje, formuojama;

sūris sūdomas, džiovinamas, rūkomas.

Pristatymas ir pakavimas

Atvėsinti sūriai dedami į higienines maisto pakuotes. Jie pakuojami nepjaustyti siekiant užtikrinti, kad būtų išlaikyta ypatinga jų forma ir puošyba (to nebūtų galima padaryti, jei sūriai būtų pakuojami supjaustyti), taip pat siekiant, kad būtų išsaugota jų kokybė, kad produktas nebūtų sufalsifikuotas ir kad klientai nebūtų apgauti. Visi gamybos etapai vyksta nustatytoje geografinėje vietovėje.

4.6. Ryšys su geografine vietove: „Slovenský oštiepok“ yra produktas, kurio ypatingumą lemia pieno kokybė, natūralios kultūros ypatybės ir natūrali mikroflora, vyraujanti dėl dirvos ir klimato sąlygų nustatytos vietovės Slovakijos Respublikoje ribose esančiuose regionuose, kuriuose veisiamos ir ganomos avys.

Ganyklose – natūraliausias ir sveikiausias pašaras. Geriausios ganyklos yra sausos ganyklos, esančios aukštai kalnuose. Avių ganymo sezonas tęsiasi nuo balandžio iki spalio mėnesio pabaigos. Nustatytos vietovės ganyklose daugiausia auga šių rūšių žolė: raudonasis eraičinas, nendrinis eraičinas, pievinės miglės ir gelsvoji visgė. Žiemą avys šeriamos šienu, gaunamu iš pirmiau minėtų rūšių žolės.

„Slovenský oštiepok“ sūriui gaminti Slovakijoje naudojamų natūralių kultūrų, kurios buvo išskirtos iš avies pieno ir avies pieno sūrio, pagaminto Slovakijos avių ūkiuose (salaš), gamintojai gali gauti Žilinos pieno produktų tyrimo institute, kuriame šios kultūros buvo sukurtos ir kuriam priklauso jų nuosavybės teisės.

Karvės taip pat šeriamos daugiausia šienu ir grūdais iš nustatytos vietovės.

Priežastys, dėl kurių pateikta paraiška dėl „Slovenský oštiepok“ geografinės nuorodos, yra jo įvaizdis, išskirtinė aplinka, kurioje jis gaminamas, ypatinga kokybė ir savybės, išskirtinė forma, taip pat gamintojų įgūdžiai ir susijusios tradicijos. Ypatingą kokybę ir savybių produktui suteikia iš Wallachian, pagerintos Wallachian ir Tsigai avių veislių ir Slovakijos Simmental, Juodmargių, Žalmargių ir Pinzgau karvių veislių, besiganančių kalnuotose vietovėse kalnų šlaituose nustatytos vietovės ribose gaunamo pieno kokybė. Produkto kokybę lemia gamintojų įgūdžiai ir praktinė patirtis. O tai patvirtina produkto pripažinimas ir įrašymas į 1967 m. Pasaulio intelektinės nuosavybės organizacijos (PINO), esančios Ženevoje, tarptautinį registrą, ir į dvišalius susitarimus, pavyzdžiui, 1676 m. sausio 19 d. Šveicarijos Konfederacijos ir Čekoslovakijos Socialistinės Respublikos sutartį dėl šaltinio nuorodų, kilmės vietos nuorodų ir kitų geografinių pavadinimų apsaugos.

„Slovenský oštiepok“ sūris pasižymi ypatinga forma, primenančia didelį kiaušinį, kankorėžį ar elipsoidą, ir yra dekoruotas pagal atskirose vietovėse, kuriose jis gaminamas, nusistovėjusius įpročius ir tai vietovei būdingais piešiniais. „Slovenský oštiepok“ paviršius yra kietas, lygus ir blizgus. Sūrį išrūkius jis įgauna jam būdingą spalvą, aromatą ir skonį. Šis ypatingas būdas pradėtas naudoti ir yra naudojamas visoje nustatytoje vietovėje.

„Slovenský oštiepok“ eksportas daro įtaką turizmui ir jį skatina. Sūriai ir tipiški Slovakijos Respublikos sūrio produktai prisideda kuriant Slovakijos įvaizdį. Reiklesni užsienio lankytojai atsisako standartinių kelionių agentūrų programų ir ieško labiau neįprastų bei išskirtinių įspūdžių.

Turistai tradiciškai sieja Slovakiją su tradiciniais sūrio produktais, o tai gerina šalies įvaizdį; „Slovenský oštiepok“ ir kiti sūrio produktai yra viena iš priežasčių, lemiančių tai, kad šalyje apsilankę turistai sugrįžta ir lanko restoranus, kuriuose sukurta avių augintojų aplinka, bei avių augintojų ūkius, vadinamuosius salaš.

„Slovenský oštiepok“ sūrio visada galima rasti Slovakijos miestuose kasmet rengiamose mugėse.

4.7. Kontrolės institucija: Kokybės kontrolę ir patikrinimus dėl atitikties „Slovenský oštiepok“ sūrio specifikacijoms reguliariai atlieka Slovakijos žemės ūkio ministerijos įgaliota EL/NOVAMANN International s r.o., CERTEX sertifikavimo įstaiga, akredituota pagal standartą EN 45 011.

4.8. Ženklinimas etiketėmis: Gamintojai, kurie gamina „Slovenský oštiepok“ nustatytoje vietovėje pagal nurodytą specifikaciją, ženklindami, reklamuodami ir parduodami šį gaminį gali vartoti pavadinimą „Slovenský oštiepok“. Ant gaminio etikečių turi būti aiškiai užrašytas pavadinimas „Slovenský oštiepok“ ir nurodyta, ar produktas yra pagamintas rankomis ar gamykloje ir, jei reikia, avies ir karvės pieno dalis produkte, išreikšta procentais.

(1) OL L 93, 2006 3 31, p. 12.